তাঁর আগের ম্যানেজার রাফায়েল বেনিতেজকেও একই প্রশ্ন করা হয়েছিল। অস্ট্রেলিয়ায় দলের প্রাক-মরসুম প্রস্তুতির সময়। ক্রিশ্চিয়ানো রোনাল্ডোই কি এই প্রজন্মের সেরা ফুটবলার? বেনিতেজ হ্যাঁ বলতে পারেননি! বরং বলেছিলেন রোনাল্ডো সেরাদের একজন। সেই মন্তব্য সি আর সেভেন’কে খুশি করেনি।
জিনেদিন জিদান কিন্তু সেই রাস্তায় হাঁটলেনই না! রিয়াল মাদ্রিদের সেরা অস্ত্রকে হয়তো মানসিকভাবে আরও উজ্জীবিত করতে বৃহস্পতিবার মেক্সিকোর এক সংবাদপত্রকে বলে দিলেন, ‘‘রোনাল্ডোই বিশ্বের সেরা ফুটবলার!’’ আরও বললেন, ‘‘রোনাল্ডো সম্পর্কে লোকে অনেক কিছু বলে। সেগুলো আমার গায়ে লাগে না। কারণ, আমি জানি মানুষ হিসাবেও রোনাল্ডো খুব ভাল।’’ জিদানের এই জবাবের পর অবশ্যম্ভাবী প্রশ্নও উঠল। তাহলে লিওনেল মেসি সম্পর্কে আপনার মত কী? সযত্নে প্রসঙ্গটা এড়িয়ে গেলেন কিংবদন্তি ফরাসি মিডফিল্ডার! বললেন, ‘‘রোনাল্ডোর প্রতিদ্বন্দ্বী মেসি। ও আছে বলেই তো সামগ্রিকভাবে ফুটবল এত উত্তেজনাপূর্ণ। বিশ্বজুড়ে রোনাল্ডো আর মেসিকে নিয়ে এত আগ্রহ!’’ রোনাল্ডো ছাড়া নিজের কথাও বলেছেন জিদান। বিশেষত তাঁর রিয়াল মাদ্রিদের ম্যানেজার হয়ে যোগ দেওয়ার প্রসঙ্গে। বলেছেন, ‘‘রিয়ালের দ্বিতীয় দলের ম্যানেজারের পদ থেকে আমার সরে দাঁড়ানোর একটা কারণ ছিল।’’ কী সেই কারণ? প্রাক্তন বিশ্বকাপজয়ী বলেছেন, ‘‘আমি ভাবিনি কোনও দলের ম্যানেজার হয়ে কখনও কাজ করব। প্রত্যেক ফুটবলারই চায় খেলা ছাড়ার পর পরিবারের সঙ্গে বাকি জীবন কাটিয়ে উপভোগ করতে। কিন্তু খেলা ছাড়ার বেশ কিছুদিন পর থেকে আমার ইচ্ছা করত আবার মাঠে ফিরতে। এবং আমার মনে হতো, ম্যানেজারের কাজটা আমি পারব।’’
বড় ক্লাবে কাজ করার মানসিক চাপ নিয়েও জিদানের বিশেষ অভিযোগ নেই! তিনি বলেছেন, ‘‘মানসিক চাপ তো সবাইকেই নিতে হবে। ম্যানেজার হলে দলের জয়, হার— সমস্ত কিছুর দায়িত্ব আপনাকেই নিতে হবে। সেটা জেনেই আমি এসেছি।’’ সর্বকালের অন্যতম সেরা ফুটবলারই হয়তো পারেন এভাবে বলতে!
বিতর্কে সি আর সেভেন
ইজরায়েলের স্থানীয় টেলিভিশন চ্যানেল ও ইন্টারনেটে একটি বিজ্ঞাপনে তাঁর কথা যে বিতর্কের ঝড় তুলে দেবে সেটা ক্রিশ্চিয়ানো রোনাল্ডোও ভাবেননি!  বিজ্ঞাপনে দেখানো হয়েছে একটি কল্পিত ড্রেসিংরুম। যেখানে ইজরায়েলের ফুটবলারদের সঙ্গে হিব্রু ভাষায় কথা বলছেন রোনাল্ডো। তাতেই ক্ষুব্ধ প্যালেস্তিনীয়রা। টুইটারে এ নিয়ে সমালোচনার ঝড় উঠেছে রোনাল্ডোর বিরুদ্ধে। ক্ষোভের কারণ, রোনাল্ডো কেন হিব্রু-তে কথা বলেছেন। প্যালেস্তিনীয়রা ওই ভাষায় তো কথা বলেন না! যদিও রোনাল্ডো এ নিয়ে প্রতিক্রিয়া দেননি।